Næringslivsprisen 2021

Vinneren av næringslivprisen i Mosseregionen 2021 har bidratt sterkt til å sette Moss og regionen på kartet. Gjennom sin virksomhet lokalt i Moss fremstår vinneren som en solid og lokalt forankret aktør i det regionale næringsliv. De har tatt på seg en stor oppgave i å transformere selve arnestedet for byen. Her kombineres områdets unike og historiske røtter med morgendagens behov og muligheter.

Byen er allerede tilført betydelige kvaliteter og mangfold der fortiden danner basis for fremtiden og nye generasjoner. Moss ble i 2019 nominert til «Årets mest attraktive by» og vant prisen for «Årets Sentrum» - også takket være et stort bidrag fra virksomheten. Det er over 800 arbeidsplasser på Verket i dag, noe som allerede er flere enn det var i de siste årene Cellulosen var i drift.

Selskapets aktivitet over tid i Moss og interessen for å ivareta og drive stedsutvikling, har allerede har gitt store ringvirkninger for Moss og regionen – og mer forventes! Det skjer mye på Verket, mange nyetableringer og boliger med moderne og urbane kvaliteter, nye byrom, nytt hotell og ny folkepark. Dette gir grunnlag for et urbant og innovativt næringsliv, service og tjenester vi ikke har opplevd her før. Og vi håper også å kunne lande Politihøgskolen på Verket.

Årets Vinner av Næringslivprisen er Høegh Eiendom Øst, forretningsområde Moss.